পেট্ৰ’লিয়াম আৰু প্ৰাকৃতিক গেছ মন্ত্ৰালয়
গুৱাহাটীত কেন্দ্ৰীয় পেট্ৰ'লিয়াম মন্ত্ৰী আৰু অসমৰ মুখ্যমন্ত্ৰীৰ উপস্থিতিত আৰম্ভ হ’ল ইণ্ডিয়া এনাৰ্জি সপ্তাহ ২০২৩ৰ ৰান-আপ অনুষ্ঠান
শীঘ্ৰেই ভাৰত হৈ পৰিব সেউজ-হাইড্ৰ’জেন উৎপাদনৰ কেন্দ্ৰস্থল: পুৰী
৬ ৰ পৰা ৮ ফেব্ৰুৱাৰী ২০২৩ তাৰিখলৈ বেংগালুৰুত অনুষ্ঠিত হ’বলগীয়া ইণ্ডিয়া এনাৰ্জী ৱিক ২০২৩  ৰ অংশ হিচাপে ভাৰত চৰকাৰৰ পেট্ৰলিয়াম আৰু প্ৰাকৃতিক গেছ, গৃহ নিৰ্মাণ আৰু নগৰ পৰিক্ৰমা বিভাগৰ কেন্দ্ৰীয় মন্ত্ৰী শ্ৰীযুত হৰদীপ সিং পুৰী আৰু অসমৰ মুখ্যমন্ত্ৰী মন্ত্ৰী ড° হিমন্ত বিশ্ব শৰ্মাৰ উপস্থিতিত আজি গুৱাহাটীত এক ৰান আপ অনুষ্ঠান অনুষ্ঠিত হয়। অনুষ্ঠানত অধ্যক্ষতা কৰে আৰু ভাৰত চৰকাৰৰ পেট্ৰ’লিয়াম আৰু প্ৰাকৃতিক গেছ, শ্ৰম আৰু নিয়োগ বিভাগৰ ৰাজ্যিক মন্ত্ৰী শ্ৰী ৰামেশ্বৰ তেলীয়ে।
হোটেল ৱিভাণ্টাত অনুষ্ঠিত আইইডব্লিউৰ অনুষ্ঠানত অংশগ্ৰহণৰ পূৰ্বে গুৱাহাটীত উপস্থিত হৈয়েই কেন্দ্ৰীয় পেট্ৰলিয়াম মন্ত্ৰীগৰাকীয়ে গুৱাহাটীৰ মাজমঁজিয়াত থকা নুমলীগড় শোধনাগাৰ লিমিটেড ৰ কৰ্পৰেট অফিচ বিল্ডিং উদ্বোধন কৰে।
অভ্যাগতসকলৰ উপস্থিতিত এন আৰ এল আৰু ৰাজ্য চৰকাৰৰ মাজত এক বুজাবুজি চুক্তি স্বাক্ষৰ হয়। এই বুজাবুজি চুক্তি অনুসৰি ৩ খন বাহ উদ্যান স্থাপন কৰা হ’ব, প্ৰতিখন উদ্যানে ৫ হেক্টৰকৈ ভূমি আগুৰি ল’ব। টিছু কালচাৰ কৰা বাঁহৰ গছপুলিৰ গৌণ কঠিনকৰণ আৰু বৃহৎ প্ৰসাৰণ পদ্ধতি ব্যৱহাৰ কৰা হ’ব এই তিনিওখন উদ্যানত। অসমৰ গোলাঘাট, নগাঁও, আৰু শোণিতপুৰ জিলাত স্থাপন কৰা হ’ব এই নাৰ্চাৰী তিনিখন। বাঁহ খেতিৰ ফলত সমাজৰ ভালেমান উপকাৰ সাধন হয় আৰু সেয়েহে ইয়াক “সেউজীয়া সোণ” বুলি অভিহিত কৰা হয়। বৃদ্ধিৰ সময়ত বাঁহে বতাহৰ পৰা কাৰ্বন-ডাই-অক্সাইড শোষণ কৰি বতাহত অক্সিজেন এৰি দিয়ে। যিহেতু বাঁহ অতি দ্ৰুতগতিত বৃদ্ধি পায়, সেয়েহে ই কাৰ্বন ছিঙ্ক সৃষ্টিৰ এক উৎকৃষ্ট উপায়। এক হেক্টৰ বাঁহৰ বাগিচাই বছৰি বতাহৰ পৰা ১৭ টন কাৰ্বন-ডাই-অক্সাইড শোষণ কৰিব পাৰে। তিনিখন বাঁহৰ নাৰ্চাৰীয়ে ১৫ হাজাৰ হেক্টৰ মাটিত ৰোপণ কৰিব পৰা গছপুলি উৎপন্ন কৰিব, এইদৰে কাৰ্বন ছিঙ্কৰ সৃষ্টি হ’ব যিয়ে বতাহৰ পৰা প্ৰতিবছৰে ২.৬ লাখ টন কাৰ্বন-ডাই-অক্সাইড শোষণ কৰিব।
ইয়াৰ পিছতেই উপস্থিত মন্ত্ৰীসকলে এন আৰ এলৰ উদ্যোগত আৰম্ভ হোৱা হাইপাৰ-লোকেল লজিষ্টিক ষ্টাৰ্ট-আপ BIKOZEE ৰ দ্বাৰা বৈদ্যুতিক স্কুটাৰৰ এটা ৰেলী ফ্লেগ-অফ কৰে। এই ষ্টাৰ্ট-আপৰ লক্ষ্য হৈছে অৰ্থনৈতিকভাৱে দুৰ্বল সমুদায়বোৰক হাইপাৰলোকেল ডেলিভাৰী খণ্ডত সংস্থাপনৰ সুযোগেৰে সৱলীকৰণ কৰা। পৰিৱেশ অনুকূল উদ্যোগ হিচাপে BIKOZEE য়ে জলবায়ু পৰিৱৰ্তন, অপৰিকল্পিত নগৰায়ন, আৰু প্ৰদূষণৰ হাৰ বৃদ্ধিৰ দৰে কাৰকৰ বিৰুদ্ধে যুঁজিবলৈ বৈদ্যুতিক গতিশীলতাৰ বিকল্প গ্ৰহণ কৰিছে। ইয়াৰ লক্ষ্য হৈছে কেৱল নবীকৰণযোগ্য শক্তি ব্যৱহাৰ কৰি কাৰ্বন নিৰ্গমনমুক্ত পৃথিৱী।
এই অনুষ্ঠানতে মন্ত্ৰীগৰাকীয়ে অসম বায়’-ৰিফাইনেৰীলৈ বহনক্ষম ভিত্তিত বাঁহ যোগান ধৰিব পৰা একাংশ কৃষকৰ সৈতেও মত বিনিময় কৰে। উল্লেখ্য যে এই অসম বায়’-ৰিফাইনেৰী হৈছে নুমলীগড় শোধনাগাৰ লিমিটেডে ৰূপায়ণ কৰা বাঁহৰ জৈৱবস্তুক  ফিডষ্টক হিচাপে ব্যৱহাৰ কৰিব পৰা প্ৰথমটো ২জি বায়’ ৰিফাইনেৰী।
সংবাদ মাধ্যমৰ সৈতে মত বিনিময় কৰি মাননীয় মন্ত্ৰীগৰাকীয়ে কয় যে "প্ৰধানমন্ত্ৰী নৰেন্দ্ৰ মোদীয়ে উত্তৰ-পূৰ্বাঞ্চলক উচ্চ বিকশিত এলেকাত স্থান দিয়াৰ বাবে অঞ্চলটোৰ শক্তি খণ্ডক সদায় অগ্ৰাধিকাৰ দি আহিছে।” লগতে এই খণ্ডৰ আন কেইবাটাও বৃহৎ প্ৰকল্পও পৰিকল্পনাভুক্ত হৈ আছে বুলিও অৱগত কৰে মন্ত্ৰীগৰাকীয়ে।
ইফালে, কেন্দ্ৰীয় ৰাজ্যিক মন্ত্ৰী ৰামেশ্বৰ তেলীয়ে কয় যে চৰকাৰে উত্তৰ-পূৱত বাঁহ খেতিৰ সম্প্ৰসাৰণত গুৰুত্ব আৰোপ কৰিছে, কাৰণ অঞ্চলটোত প্ৰাকৃতিক সম্পদৰ প্ৰাচুৰ্যতা আছে। এন আৰ এল আৰু অসমৰ বন বিভাগৰ মাজত বুজাবুজি চুক্তি স্বাক্ষৰ সন্দৰ্ভত উল্লেখ কৰি মন্ত্ৰীগৰাকীয়ে কয় যে গোলাঘাট, নগাঁও, আৰু শোণিতপুৰত ৩ খন বাঁহৰ উদ্যান স্থাপন কৰা হ’ব।
ভাৰতে জি-২০ ৰ অধ্যক্ষতা গ্ৰহণ কৰাৰ পিছত আয়োজন কৰা প্ৰথমটো বৃহৎ অনুষ্ঠান এই আই ই ডব্লিউ ২০২৩। উল্লেখ্য যে ২০৭০ চনৰ ভিতৰত ভাৰতৰ নিৰ্গমন শূন্যলৈ হ্ৰাস কৰাৰ বাবে COP26 ত প্ৰধানমন্ত্ৰী নৰেন্দ্ৰ মোদী গ্ৰহণ শপতৰ পিছত এয়া প্ৰথমটো ইণ্ডিয়া এনাৰ্জী ৱিক।
ভাৰত চৰকাৰৰ পেট্ৰলিয়াম আৰু প্ৰাকৃতিক গেছ মন্ত্ৰালয়ৰ পৃষ্ঠপোষকতাত অনুষ্ঠিত ইণ্ডিয়া এনাৰ্জী ৱিক হৈছে ভাৰত চৰকাৰৰ সৰ্বোচ্চ স্তৰত সমৰ্থিত একমাত্ৰ সৰ্বাংগীন আন্তঃৰাষ্ট্ৰীয় শক্তি অনুষ্ঠান, যিটো সকলো ৰাজহুৱা খণ্ডৰ উদ্যোগ ৰ অংশগ্ৰহণৰ উপৰি ফেডাৰেচন অৱ ইণ্ডিয়ান পেট্ৰলিয়াম ইণ্ডাষ্ট্ৰী ৰ দ্বাৰা আনুষ্ঠানিকভাৱে সমৰ্থিত।
………………
(Visitor Counter : 43